Þegar ég horfi á hendurnar á mér finnst mér ég alltaf vera að horfa á hendur pabba míns . Hendur okkar eru eins . Nú þegar ég ber samskonar hring á baugfingri og hann , verða líkindin enn sterkari . Þetta minnir mig á atriði í sögu Paul Auster þegar höfuðpersónan finnur lík föður síns , sem hafði verið grafið niður í ís í Ölpunum í 25 ár , og finnst hann vera að horfast í augu við sjálfan sig . En ég minnist á þetta hér þar sem ég á brúðkaupsafmæli í dag , þann 5. nóvember . Ég sagði engum frá giftingarathöfninni þar sem við Sus vorum ein viðstödd . Svo fékk ég hring á fingurinn nokkrum árum síðar , það var þá sem pabbi minn áttaði sig á að ég væri búinn að gifta mig . Hann : Ertu búinn að gifta þig ? Ég : Já . Hann : Didda sagði mér að hún hefði tekið eftir að þú værir með hring . Ég : Já . Hann : Ég óska þér innilega til hamingju , Snæi minn . Bókmennamoli : Félag íslenskra bókaútgefenda tekur saman lista yfir mest seldu bækur landsins í hverjum mánuði . Metsölulisti október mánaðar hefur nú verið sendur út og mörgum til gleði situr Andri Snær Magnason enn á tindi listans . Það sem líka vekur gleði mína er að sjá bók Robert Galbraith , Gauksins gól , í öðru sæti . Einnig finnst mér sérstaklega ánægjulegt að sjá bók ungu skáldkonunnar Fríðu Ísberg svo hátt uppi á sölulistanum með ljóðabók sína Leðurjakkaveður . Þetta er önnur ljóðabók Fríðu en áður hefur hún gefið út ljóðabókina Slitförin . Hún hefur einnig skrifað smásagnasafnið Kláða .